b'\n_START_ARTICLE_\nT\xc3\xb3rshavn\n_START_SECTION_\nNavn\n_START_PARAGRAPH_\nByens navn kommer fra det norr\xc3\xb8ne \xc3\x9e\xc3\xb3rsh\xc7\xabfn, som refererer til guden Tor (\xc3\x9e\xc3\xb3rr, moderne f\xc3\xa6r\xc3\xb8ysk: T\xc3\xb3r). Dette vitner om at byen ble grunnlagt lenge f\xc3\xb8r kristendommens inntreden p\xc3\xa5 F\xc3\xa6r\xc3\xb8yene omkring \xc3\xa5r 1000. Navnet har senere f\xc3\xa5tt danske og anglifiserte skrivem\xc3\xa5ter i form av Thorshavn og Thorshaven. De fleste f\xc3\xa6r\xc3\xb8yinger omtaler T\xc3\xb3rshavn bare som Havn, og det gjenspeiler seg i mange organisasjons- og bedriftsnavn._NEWLINE_I det f\xc3\xa6r\xc3\xb8yske kasussystemet b\xc3\xb8yes T\xc3\xb3rshavn i henhold til reglene for endelsen havn. Dette gj\xc3\xb8r at navnet ikke f\xc3\xa5r noen ny endelse i dativ og blir \xc3\xad T\xc3\xb3rshavn. Genitivsformen er T\xc3\xb3rshavnar, b\xc3\xa5de brukt i kommunens navn og i betydningen \xc2\xabtil\xc2\xbb: til T\xc3\xb3rshavnar. Bokstaven \xc3\xb3 uttales som [\xc9\x94u\xcb\x90].\n_START_SECTION_\nGeografi\n_START_PARAGRAPH_\nT\xc3\xb3rshavn er geografisk lokalisert midt i \xc3\xb8yriket, p\xc3\xa5 \xc3\xb8stkysten av den st\xc3\xb8rste \xc3\xb8ya, Streymoy, p\xc3\xa5 62\xc2\xb0 nordlig bredde og 6\xc2\xb0 vestlig lengde. I \xc3\xb8st ligger den forholdsvis flate \xc3\xb8ya N\xc3\xb3lsoy, som effektivt skjermer byens naturlige havn. Halv\xc3\xb8ya Tinganes deler havnen inn i Eystarav\xc3\xa1g og Vesterav\xc3\xa1g. Den lille elven Sand\xc3\xa1 har sitt utl\xc3\xb8p ved Sandager\xc3\xb0i, og danner skillet mellom T\xc3\xb3rshavn og Argir._NEWLINE_Nordvest for byen ligger fjellet H\xc3\xbasareyn (347 moh.), og i s\xc3\xb8rvest Kirkjub\xc3\xb8reyn (351 moh.) ved bygda Kirkjub\xc3\xb8ur. Streymoys sydspiss kalles Kirkjub\xc3\xb8nes. F\xc3\xb8r fergehavenen Gamlar\xc3\xa6tt ble bygd like i n\xc3\xa6rheten av Kirkjub\xc3\xb8ur, gikk fergen fra T\xc3\xb3rshavn til Hestur, Koltur og Sandoy rundt Kirjub\xc3\xb8nes. T\xc3\xb3rshavn ligger i et av de flatere omr\xc3\xa5dene p\xc3\xa5 F\xc3\xa6r\xc3\xb8yene, og havklipper er det f\xc3\xa5 av, spesielt i umiddelbar n\xc3\xa6rhet av byen.\n_START_SECTION_\nUtdanning\n_START_PARAGRAPH_\nT\xc3\xb3rshavn er sentrum for videreg\xc3\xa5ende utdannelse p\xc3\xa5 F\xc3\xa6r\xc3\xb8yene. Grunnskolen p\xc3\xa5 F\xc3\xa6r\xc3\xb8yene kalles F\xc3\xb3lkask\xc3\xbalin, og her undervises det p\xc3\xa5 f\xc3\xa6r\xc3\xb8ysk, mens det er oppl\xc3\xa6ring i fremmedspr\xc3\xa5kene dansk, engelsk og tysk fra henholdsvis 3., 4. og 8. klasse._NEWLINE_I byen ligger det flere h\xc3\xb8yere utdannelsesinstitusjoner. I 1937 ble det opprettet en videreg\xc3\xa5ende skole i form av et kurs. I 1964 ble kurset utvidet til et reelt gymnasium som fortsatt befinner seg i Hoyv\xc3\xadk, nemlig F\xc3\xb8roya Studentask\xc3\xbali og HF-skei\xc3\xb0, som i dag er F\xc3\xa6r\xc3\xb8yenes st\xc3\xb8rste videreg\xc3\xa5ende skole. I T\xc3\xb3rshavn ligger ogs\xc3\xa5 en handelsskole F\xc3\xb8roya Handilssk\xc3\xbali som tilbyr en rekke utdannelser, en teknisk skole, samt navigasjons- og maskinmesterskolen Vinnuh\xc3\xa1sk\xc3\xbalin._NEWLINE_Aller viktigst er allikevel Fr\xc3\xb3\xc3\xb0skaparsetur F\xc3\xb8roya, F\xc3\xa6r\xc3\xb8yenes eneste universitet, hvor det er mulig \xc3\xa5 studere naturfag, f\xc3\xa6r\xc3\xb8ysk spr\xc3\xa5k, samfunnsfag og historie. F\xc3\xa6r\xc3\xb8yenes l\xc3\xa6rer-, pedagog- og sykepleierskoler er underordnet universitetet._NEWLINE_Andre skoler er folkeh\xc3\xb8yskolen F\xc3\xb8roya F\xc3\xb3lkah\xc3\xa1sk\xc3\xbali, som ble grunnlagt i 1889 av selvstyrepolitikeren, forfatteren og dikteren S\xc3\xadmun av Skar\xc3\xb0i. Skar\xc3\xb0i har blant annet skrevet F\xc3\xa6r\xc3\xb8yenes nasjonalsang, \xc2\xabT\xc3\xba alfagra land m\xc3\xadtt\xc2\xbb. Hovedstaden er ogs\xc3\xa5 sentrum for landets musikkskole.\n_START_SECTION_\nSamferdsel\n_START_PARAGRAPH_\nT\xc3\xb3rshavn er den viktigste havnen p\xc3\xa5 F\xc3\xa6r\xc3\xb8yene, og har fergeforbindelser til 2 av \xc3\xb8yene. Man kan ogs\xc3\xa5 komme til T\xc3\xb3rshavn fra utlandet, vel \xc3\xa5 merke om man velger sj\xc3\xb8veien. Byhavnen er hjemhavn for MS \xc2\xabNorr\xc3\xb6na\xc2\xbb, en moderne ferge som seiler til Danmark og Island. Havnen har omtrent 2 kilometer kaiplass i alt._NEWLINE_Det eneste offentlige transportmiddelet er buss. Foruten trafikken inne i selve byen, forbinder bussene T\xc3\xb3rshavn med de \xc3\xb8vrige tettstedene i \xc3\xb8yriket. Busstrafikken ivaretas av to offentlige selskaper, de r\xc3\xb8de og bl\xc3\xa5 linjene, hvor Busslei\xc3\xb0in (r\xc3\xb8d) har fem linjer innenfor bygrensene og til forstedene samt en skolebussordning, mens Bygdalei\xc3\xb0ir (bl\xc3\xa5) trafikkerer rutene til de \xc3\xb8vrige tettstedene rundt \xc3\xb8ya. Bybussene i T\xc3\xb3rshavnar kommuna har v\xc3\xa6rt gratis siden januar 2007. Bl\xc3\xa5 bussene trafikkerer ogs\xc3\xa5 strekningen til V\xc3\xa1gar lufthavn via V\xc3\xa1gatunnilin._NEWLINE_I T\xc3\xb3rshavn har man ogs\xc3\xa5 taxiselskapene Bil - MiniTaxi og Auto Taxi. Atlantic Airways opererer med helikopterforbindelse mellom T\xc3\xb3rshavn og de mest avsideliggende bygdene i landet.\n_START_SECTION_\nN\xc3\xa6ringsliv\n_START_PARAGRAPH_\nT\xc3\xb3rshavn er sentrum for industri og handel p\xc3\xa5 F\xc3\xa6r\xc3\xb8yene, og avspeiler ogs\xc3\xa5 landets st\xc3\xb8rste n\xc3\xa6ring, fiskeriet, med fiskerihavn, flere fiskefabrikker og et skipsverft. Utover dette har byen ogs\xc3\xa5 flere maskinfabrikker, bryggeriet Restorffs Bryggjar\xc3\xad, F\xc3\xa6r\xc3\xb8yenes eneste meieri, s\xc3\xa5vel som servicebedrifter og to store kj\xc3\xb8pesentre. Landets eneste g\xc3\xa5gate, Niels Finsens g\xc3\xb8ta, ligger sentralt i byen, og er en viktig handlegate. I enden av gaten ligger torget Vagli\xc3\xb0 med H.N. Jacobsens B\xc3\xb3kahandil. Byen har ogs\xc3\xa5 hovedkontoret til den offentlige posttjenesten Posta (f\xc3\xb8r 6. august 2009 kalt Postverk F\xc3\xb8roya), som ogs\xc3\xa5 st\xc3\xa5r for frimerkeutgivelser. F\xc3\xa6r\xc3\xb8yske frimerker er popul\xc3\xa6re blant filatelister, og mange frimerker eksporteres til samlere over hele verden. Virksomheten beskjeftiger ca. 290 medarbeidere._NEWLINE_I 1960-\xc3\xa5rene fant en enorm utvikling i T\xc3\xb3rshavn sted, b\xc3\xa5de \xc3\xb8konomisk og i infrastrukturen. Dette medf\xc3\xb8rte mange nye skoler samt nye veier og hoteller. Etter 30 \xc3\xa5r med vekst rammet en \xc3\xb8konomisk krise F\xc3\xa6r\xc3\xb8yene, og byens fiskerin\xc3\xa6ring fikk hard medfart. Sv\xc3\xa6rt mange f\xc3\xa6r\xc3\xb8yinger utvandret, og T\xc3\xb3rshavn opplevde for f\xc3\xb8rste gang p\xc3\xa5 mange hundre \xc3\xa5r et fall i folketallet. Mange har aldri kommet tilbake, men folketallet har allikevel steget igjen, og p\xc3\xa5 slutten av 1990-tallet var \xc3\xb8konomien stabilisert._NEWLINE_Nest st\xc3\xb8rste n\xc3\xa6ringsvei p\xc3\xa5 F\xc3\xa6r\xc3\xb8yene er turismen. Det kan nevnes is\xc3\xa6r to hoteller i T\xc3\xb3rshavn, Hotel F\xc3\xb8royar og Hotel Hafnia, hvor sistnevnte ligger midt i byen. Det finnes dessuten ogs\xc3\xa5 noen mindre hoteller i byen, samt en campingplass.\n_START_SECTION_\nReformasjon og handelsmonopol\n_START_PARAGRAPH_\nKilder nevner f\xc3\xb8rst faste bebyggelser i T\xc3\xb3rshavn etter reformasjonen i slutten av 1530-\xc3\xa5rene. I andre halvdel av 1500-tallet ble F\xc3\xa6r\xc3\xb8yene relativt ofte utsatt for sj\xc3\xb8r\xc3\xb8vere, og \xc3\xa5 beskytte byen og dens handel ble derfor gitt h\xc3\xb8y prioritet. Det ble opprettet en garnison og forsvarsanlegg. Omkring 1580 bygde Magnus Heinason den lille skansen ved byen, Skansin. Dette gjorde ham til nasjonalhelt, ettersom byen ble fri for sj\xc3\xb8r\xc3\xb8vere en tid. Senere ble sm\xc3\xa5 befestninger oppf\xc3\xb8rt p\xc3\xa5 Tinganes._NEWLINE_I 1584 hadde T\xc3\xb3rshavn 101 innbyggere. Innbyggerne var delt i tre like store, sosiale grupper av henholdsvis b\xc3\xb8nder med deres familier og hjelpere, handels- og administrasjonsfolk, samt folk som eide hverken land eller andre goder. De sistnevnte inkluderte landl\xc3\xb8se arbeidsfolk fra andre bygder, som i denne perioden kom til T\xc3\xb3rshavn for \xc3\xa5 s\xc3\xb8ke arbeid. Disse ble dessuten p\xc3\xa5lagt ul\xc3\xb8nnet vakthold p\xc3\xa5 Skansin, og det de hadde av kl\xc3\xa6r og mat var avhengig av landeierne. Grunnet dette ble fattige mennesker i T\xc3\xb3rshavn ofte omtalt i nedlatende ordelag som tiggere. Fiskeriet ble til slutt deres levebr\xc3\xb8d._NEWLINE_I 1655 ble statsmannen Christoffer Gabel tildelt F\xc3\xa6r\xc3\xb8yene av Frederik III av Danmark og Norge. Gabelfamiliens styre fra 1655 til 1709 er kjent som Gabeltiden, Gablat\xc3\xad\xc3\xb0in. Det er trolig det dystreste kapittelet i T\xc3\xb3rshavns historie. Gabels administrasjon undertrykte T\xc3\xb3rshavns befolkning p\xc3\xa5 forskjellige m\xc3\xa5ter. Monopolhandelen var i familiens hender, og det var ikke tilpasset den f\xc3\xa6r\xc3\xb8yske befolkningens behov. Folk fra hele landet bragte varene sine inn til byen, og m\xc3\xa5tte n\xc3\xb8ye seg med hvilken som helst pris. Samtidig var importerte varer begrenset og dyre. Det kom sv\xc3\xa6rt mange klager fra \xc3\xb8yfolket p\xc3\xa5 urettferdig behandling fra den sivile administrasjonen i T\xc3\xb3rshavn. De det ble klaget p\xc3\xa5, inkluderte ikke bare de personene som var ansvarlige for handelsmonopolet, men ogs\xc3\xa5 fogden og andre. Det var i denne perioden, i 1673, at Tinganes ble rasert av en brann. Et kruttlager gikk i luften, mange hus brant helt ned, og mange f\xc3\xa6r\xc3\xb8yske nedtegnelser forsvant sammen med Gabels dokumenter._NEWLINE_Levek\xc3\xa5rene i T\xc3\xb3rshavn forbedret seg da handelsmonopolet gikk over til \xc3\xa5 bli et kongelig monopol igjen i 1708. Monopolutsalget ble forsynt med varer fra K\xc3\xb8benhavn tre ganger i \xc3\xa5ret. Dog ble T\xc3\xb3rshavn rammet av en koppeepidemi i 1709 som tok livet av 250 av byens 300 innbyggere. Det var i andre halvdel av 1700-tallet at T\xc3\xb3rshavn virkelig begynte \xc3\xa5 utvikle seg til en liten by. Dette var mens Niels Ryberg stod for handelsmonopolet. Fra 1768 og de neste tyve \xc3\xa5rene stod Ryberg for en handel som prim\xc3\xa6rt baserte seg p\xc3\xa5 smugling til England, en virksomhet som var muliggjort av den engelsk-franske krigen. Ryberg var den f\xc3\xb8rste personen som tenkte p\xc3\xa5 \xc3\xa5 f\xc3\xa5 \xc3\xb8konomisk profitt fra fiskeriet, en n\xc3\xa6ring som senere ble en sv\xc3\xa6rt viktig \xc3\xb8konomisk faktor for \xc3\xb8yene.\n_START_SECTION_\nKultur\n_START_PARAGRAPH_\nDen f\xc3\xa6r\xc3\xb8yske kulturen er i h\xc3\xb8ysetet n\xc3\xa5r det \xc3\xa5rlig i slutten av juli feires \xc3\x93lavs\xc3\xb8ka (Olsok) i T\xc3\xb3rshavn. Her dyrkes b\xc3\xa5de tradisjonell, f\xc3\xa6r\xc3\xb8ysk dans og kapproing i tradisjonelle, f\xc3\xa6r\xc3\xb8yske b\xc3\xa5ter, som har v\xc3\xa6rt hovedbegivenhet for festlighetene siden slutten av 1800-tallet. En annen b\xc3\xa5tkonkurranse er Sommerfestivalen som avholdes hvert \xc3\xa5r ved \xc3\x93lavs\xc3\xb8ka, hvor det f\xc3\xa6r\xc3\xb8yske flagget blir f\xc3\xb8rt gjennom byen av menn til hest, og det for\xc3\xb8vrig avholdes idrettsarrangementer, konserter og lignende._NEWLINE_Etter en arkitektkonkurranse utlyst av Nordisk ministerr\xc3\xa5d, ble kulturhuset Nor\xc3\xb0urlandah\xc3\xbasi\xc3\xb0 (Nordens hus) oppf\xc3\xb8rt og \xc3\xa5pnet i 1983. I Nor\xc3\xb0urlandah\xc3\xbasi\xc3\xb0 arrangeres det konserter, teaterforestillinger, utstillinger og annet, og ofte folkem\xc3\xb8ter, paneldebatter og lignende i forkant av valg. Av \xc3\xb8vrige museer kan nevnes kunstmuseet Listasavn F\xc3\xb8roya, nasjonalmuseet F\xc3\xb8roya Fornminnissavn, samt den alternative kunstutstillingen i Skipasmi\xc3\xb0ja, en tidligere verftshall ved T\xc3\xb3rshavns skipsverft._NEWLINE_I T\xc3\xb3rshavn finnes et aktivt musikkliv med blant annet en musikkskole og F\xc3\xb8roya Symfoniorkestur. T\xc3\xb3rshavnar jazz-, f\xc3\xb3lka- og bluesfestival har blitt arrangert \xc3\xa5rlig siden 1983. Selv om det ikke er noen egentlige spillesteder i byen, er det ofte levende musikk p\xc3\xa5 flere av byens barer og kafeer i helgene, hvilket bidrar til et festlig natteliv i en av verdens minste hovedsteder._NEWLINE_T\xc3\xb3rshavn er samlingspunkt for massemediene i landet. Allmennkringkasteren Kringvarp F\xc3\xb8roya, med fjernsynskanalen Sj\xc3\xb3nvarp F\xc3\xb8roya og radiostasjonen \xc3\x9atvarp F\xc3\xb8roya, har tilhold i byen. Det gjelder ogs\xc3\xa5 redaksjonene til F\xc3\xa6r\xc3\xb8yenes to st\xc3\xb8rste dagsaviser, Sosialurin og Dimmal\xc3\xa6tting._NEWLINE_Byens st\xc3\xb8rste forfatteren er William Heinesen (1900\xe2\x80\x931991). Hans roman De fortapte spillemenn fra 1950 er en tragikomisk oppvekstskildring og kunstnerroman fra byen slik den var tidlig p\xc3\xa5 1900-tallet.\n_START_SECTION_\nReligion\n_START_PARAGRAPH_\nT\xc3\xb3rshavn er F\xc3\xa6r\xc3\xb8yenes religi\xc3\xb8se midtpunkt. F\xc3\xa6r\xc3\xb8yene er i seg selv et sv\xc3\xa6rt religi\xc3\xb8st samfunn, med et stort flertall av troende kristne. Til tross for at T\xc3\xb3rshavn er det tettstedet ble h\xc3\xb8yest innvandring (1 117 fra andre bygder og 556 fra utlandet i 2008), er andelen medlemmer av F\xc3\xb3lkakirkjan 83,6 prosent, mot 83,1 prosent i hele landet. 1. januar 2008 hadde F\xc3\xb3lkakirkjan 15 590 medlemmer i Su\xc3\xb0urstreymoyar prestagjald, fordelt p\xc3\xa5 Su\xc3\xb0urstreymoyar vestara og Su\xc3\xb0urstreymoyar eystara prestagjald. T\xc3\xb3rshavn domkirke er sete for F\xc3\xa6r\xc3\xb8yenes biskop og Su\xc3\xb0urstreymoyar eystara prestagjald, mens Vesturkirkjan betjener Su\xc3\xb0urstreymoyar vestara prestagjald. En katolsk menighet benytter Mariukirkjan. Det finnes ingen ikke-kristne trossamfunn i byen.\n_START_SECTION_\nArkitektur\n_START_PARAGRAPH_\nGenerelt er T\xc3\xb3rshavn arkitektonisk preget av at den har vokst fra \xc3\xa5 v\xc3\xa6re en fiskerbygd til en hovedstad i sv\xc3\xa6rt hurtig tempo, hvilket har skapt en blanding av gamle og nye stilarter. Den f\xc3\xa6r\xc3\xb8yske byggteknikken er allikevel fortsatt holdt i hevd, og mange steder brukes de tradisjonelle gresstakene fortsatt. De fleste husene med gresstak ligger i den gamle bydelen omkring Tinganes, men man kan ogs\xc3\xa5 se dette p\xc3\xa5 blant annet Nor\xc3\xb0urlandah\xc3\xbasi\xc3\xb0. Utover dette har det i de senere \xc3\xa5rene blitt skapt en stil p\xc3\xa5 F\xc3\xa6r\xc3\xb8yene hvor man maler husene i ulike, i\xc3\xb8ynefallende farger. Da denne stilen ble utbredt, aksepterte man det fra myndighetenes side, og et eksperimentelt prosjekt med hus i denne stilen ble p\xc3\xa5begynt i den nordlige delen av T\xc3\xb3rshavn. Et annet eksempel p\xc3\xa5 nyere byggestil kan betraktes i form av Vesturkirkjan fra 1975._NEWLINE_I den nyere delen av byen ligger det arkitektonisk spesielle kj\xc3\xb8pesenteret SMS med 28 butikker, hvor taket er lagd av glass designet av kunstneren Tr\xc3\xb3ndur Patursson fra Kirkjub\xc3\xb8ur.\n_START_SECTION_\nIdrett\n_START_PARAGRAPH_\nDe viktigste idrettsanleggene i T\xc3\xb3rshavn ligger i Gundadalur. Her finnes blant annet fotballstadionet T\xc3\xb3rsv\xc3\xb8llur med plass til 6\xc2\xa0000 tilskuere, som fungerer som hjemmebane for F\xc3\xa6r\xc3\xb8yenes herrelandslag. I omr\xc3\xa5det ligger ogs\xc3\xa5 to andre fotballbaner, innend\xc3\xb8rs tennisbaner, badmintonbaner og en sv\xc3\xb8mmehall. Byen har flere fotballklubber, inkludert tre klubber som spiller i den f\xc3\xa6r\xc3\xb8yske eliteserien: Havnar B\xc3\xb3ltfelag, B36 T\xc3\xb3rshavn og Argja B\xc3\xb3ltfelag. Det er tre h\xc3\xa5ndballklubber: Kyndil, Neistin og H71. Byen har ogs\xc3\xa5 en sjakklubb, Havnar Talvfelag'